הנוקמים: מלחמת האינסוף

הנוקמים: מלחמת האינסוף (באנגלית: Avengers: Infinity War) הוא סרט גיבורי על אמריקאי, שובר קופות המבוסס על חוברות הקומיקס האוונג'רס של חברת מארוול קומיקס. הסרט יצא לאקרנים ב-2018 בהפקת אולפני מארוול ובהפצת וולט דיסני. סרט זה הוא חלק מהיקום הקולנועי של מארוול והוא סרט המשך לסרטים "הנוקמים" משנת 2012 ו-"הנוקמים: עידן אולטרון" משנת 2015. כריסטופר מרקוס וסטיבן מק'פילי כתבו את התסריט, ואנתוני וג'ו רוסו ביימו. בסרט זה מככב אנסמבל שחקנים רחב, המורכב כמעט מכל גיבורי העל אלה אשר הופיעו בסרטי היקום הקולנועי של מארוול. שנתיים לאחר שהנוקמים מפוצלים אחרי אירועי "קפטן אמריקה: מלחמת האזרחים", הטיטאן תָאנוֹס ממשיך במסע של חורבן ורצח במטרה לאסוף את כל אבני האינסוף ולשבץ אותן בכפפה שתאפשר לו לכופף את המציאות כרצונו ולהשמיד מחצית מאוכלוסיית היקום כולו. הנוקמים, שומרי הגלקסיה, דוקטור סטריינג' והפנתר השחור, משלבים כוחות בניסיון לעצור אותו. הסרט קיבל ביקורות מצוינות ששיבחו את צוות השחקנים, המשקל הרגשי של הסיפור, שבירת המוסכמות של סרטי גיבורי-על, סצנות האקשן והאפקטים הוויזואליים. הסרט הרוויח בסוף השבוע הראשון להקרנתו 630 מיליון דולר בכל העולם, שהופכים אותו לסרט שובר קופות עם הפתיחה הטובה ביותר בתולדות הקולנוע, לאחר שהוא אסף בסוף שבוע אחד יותר משהכניסו מהיר ועצבני 8 (שהכניס 542 מיליון דולר) ומלחמת הכוכבים: הכוח מתעורר (שהכניס 528 מיליון דולר). סרט זה הוא הסרט הרווחי ביותר לשנת 2018. סרט המשך הנוקמים: סוף המשחק יצא לאקרנים ב-24 באפריל 2019. הסרט היה החמישי בכל הזמנים שהכניס יותר מ-2 מיליארד דולר בקופות, ונכון ל-2019 הוא הסרט החמישי המכניס ביותר, אחרי הנוקמים: סוף המשחק, אווטאר, טיטניק, ומלחמת הכוכבים: הכוח מתעורר, אווטאר 2. הקדימון לסרט פורסם בנובמבר 2017, וצבר למעלה מ-205 מיליון צפיות באתר יוטיוב בתום 24 שעות בלבד מזמן העלתו לאתר, וכך הפך לקדימון הנצפה ביותר. תקציב הסרט מוערך ב-316–400 מיליון דולר, מה שהופך אותו לסרט השלישי היקר ביותר בהיסטוריה. אחרי חורבן אסגארד ולאחר שלכד את אבן הכוח בכוכב הלכת זאנדאר והשמיד אותו, תאנוס וילדיו המאומצים מיירטים את ספינתם של פליטי אסגארד שניצלו מהחורבן. לוֹקי מגיש את הטֶסֶרָקְט לתאנוס, שעוקר מתוכו את אבן החלל ומשבץ אותה בכפפת האינסוף. הָיְמְדָל משתמש בביפרוסט ומשגר את הענק הירוק לכדור הארץ. תאנוס רוצח את לוקי ואת היימדל, ומשמיד את הספינה בה נותר לבדו תור. הענק הירוק מתרסק בסנקטום של וונג ודוקטור סטריינג' בניו יורק והופך חזרה לברוס באנר. דוקטור סטריינג' מזעיק את טוני סטארק ובאנר מסביר להם מיהו תאנוס ומה מטרתו. מאו ואובסידיאן מגיעים בחללית כדי לקחת לידיהם את אבן הזמן שסטריינג' נושא. פיטר פארקר מצטרף לעזרה אך סטריינג' נלקח בשבי אל החללית של מאו. סטארק וספיידרמן דולקים אחריו וחודרים בחשאי לחללית, בעוד באנר נשאר מאחור ויוצר קשר עם שאר הנוקמים. בסקוטלנד, פרוקסימה מידנייט וקורבוס גלייב אורבים לוונדה מָקְסימוף ולויז'ן במטרה לעקור את אבן המחשבה ממצחו של ויז'ן, אך לעזרתם נחלצים סטיב רוג'רס, נטשה רומנוף וסם וילסון וכולם חוברים לג'יימס רודס שבמטה הנוקמים. ויז'ן מציע להקריב את עצמו כדי למנוע מתאנוס להשיג את אבן המחשבה, אך רוג'רס מציע במקום זאת לצאת לוואקאנדה ולנסות להסיר את האבן בלי לפגוע בויז'ן. שומרי הגלקסיה מגיבים לקריאת מצוקה מהספינה האסגארדית ומחלצים את תור. על מנת לסכל את מזימתו של תאנוס, תור, רוקט וגרוט יוצאים אל עבר הכוכב נידאווליר להשיג נשק שיוכל להרוג את תאנוס, בעוד פיטר קוויל, גאמורה, דראקס ומנטיס טסים אל ראשומקום, בו שמורה אבן המציאות אצל האספן. בהגיעם לראשומקום, מסתבר שתאנוס כבר השיג את אבן המציאות. תאנוס מגלה שגאמורה יודעת היכן נמצאת אבן הנשמה, והוא לוכד אותה, חוטף אותה לחלליתו, ומאלץ אותה לראות כיצד הוא מענה את אחותה נֶבְּיוּלה. גאמורה נשברת ומגלה לתאנוס שאבן הנשמה נמצאת בכוכב וֶרְמיר. תאנוס לוקח עמו את גאמורה לוורמיר ומניעיו מתבררים: הוא משוכנע שהחיים ביקום יביאו על עצמם את קיצם אלא אם תצומצם אוכלוסיית היקום למחצית. בוורמיר הם מגלים שעל אבן הנשמה שומר הגולגולת האדומה. על מנת לקבל שליטה על האבן על תאנוס להקריב את האהוב עליו מכל, ובתגובה הוא משליך מהצוק את גאמורה. סטארק וספיידרמן נאבקים במאו, פוערים חור בחללית והוא נפלט ממנה ומת. הם מחלצים את סטריינג', ויוצאים יחד אל טיטאן, כוכב הבית של תאנוס, שם הם פוגשים את שומרי הגלקסיה ואת נביולה שנמלטה מספינתו של תאנוס. תאנוס מגיע לטיטאן ונאבק בכולם. לאחר שכמעט הביסו אותו, סטאר לורד מפריע ותאנוס מנצח ולוכד את סטארק, וסטריינג' מסכים למסור לידיו את אבן הזמן שברשותו, אם יחוס על חייו של סטארק. תאנוס משבץ את האבן בכפפה שלו וממשיך במסעו אל כדור הארץ, על מנת להשיג את אבן המחשבה. תור, רוקט, וגרוט פוגשים את הגמד הענק איטרי בכוכב נידאבליר ומסייעים לו לחשל גרזן קרב רב עוצמה שנקרא "סטורמברייקר" (בתרגום חופשי: "שובר הסערה"), שבאמצעותו יוכל תור לשלוט על הביפרוסט ולהרוג את תאנוס. הנוקמים מגיעים לוואקאנדה, על מנת לחלץ את אבן המחשבה ממצחו של ויז'ן. צבאו של תאנוס מגיע לוואקאנדה, והנוקמים מתאגדים עם בּאקי בארנס, המלך טֶצ'אלה (הפנתר השחור) וצבאו על מנת לעצור את הפלישה. בהמשך, תור, רוקט וגרוט מצטרפים גם הם וצבאו של תאנוס מושמד. לאחר שהצבא שלו נכשל והושמד, תאנוס מגיע בעצמו. מקסימוף, במאמץ למנוע בעדו להשיג את האבן, משמידה אותה אך תאנוס מחזיר את הזמן לאחור באמצעות אבן הזמן, עוקר את אבן המחשבה ממצחו של ויז'ן ומשבץ את האבן בכפפת האינסוף. תור נועץ את הגרזן שלו בחזהו של תאנוס, אך תאנוס משתמש בכפפה, נוקש באצבעותיו ואז נעלם. הוא מממש את תוכניתו, וחצי מתושבי היקום מתפוררים לאבק ומתים, בהם באקי, טצ'אלה, וילסון, דראקס, גרוט, מנטיס, ונדה מקסימוף, ספיידרמן, פיטר קוויל, ודוקטור סטריינג'. תאנוס נראה מתעורר בכוכב לכת אחר, צופה בזריחה בחיוך שבע רצון. בסצנה שאחרי הכתוביות, ניק פיורי משתמש במשדר קטן לשדר אות מצוקה בעוד הוא ומריה היל מתפוררים עם רבים אחרים. המשדר נופל מידו המתפוררת של פיורי, והצג מציג כוכב בצבעי כחול ואדום - סמלה של קפטן מארוול. בסרט זה נוטלות חלק דמויות רבות מהיקום הקולנועי של מארוול: אולפני מארוול החלו בפיתוחם של שני סרטים חדשים המתרחשים ביקום הקולנועי של מארוול כבר במקביל להפקתם של סרטים קודמים בסדרה, שגם בהם שולב מוטיב "אבני האינסוף". הליהוק לשני סרטים אלו החל בשלהי 2013, כאשר רוברט דאוני ג'וניור הוחתם לשוב ולגלם את דמותו של טוני סטארק / איירון מן; במהלך אותה השנה הוכרזו רשמית השמות הצפויים לשני הסרטים: "הנוקמים: מלחמת האינסוף - חלק 1" ו"הנוקמים: מלחמת האינסוף - חלק 2". האחים רוסו, מרקוס ומק'פלי, הצטרפו לפרויקט בתחילת 2015. בחודש יולי 2016, אולפני מארוול חשפו כי המילים "חלק 1" ו-"חלק 2" יושמטו משמות שני הסרטים; שמו של הסרט הראשון יהיה "הנוקמים: מלחמת האינסוף", בעוד ששמו של הסרט השני הנוקמים: סוף המשחק הוכרז רק מספר חודשים לאחר צאתו של הסרט הראשון לאקרנים. הסרטים צולמו במקביל, החל מחודש ינואר 2017 באטלנטה, ג'ורג'יה, ויהיו הסרטים הראשונים שיצולמו במלואם בטכנולוגיית IMAX, באמצעות מצלמה דיגיטלית 2D חדשה שפותחה על ידי Arri. בפברואר 2017 שוחרר סרטון קצר ליוטיוב בו מתראיינים חלק מהשחקנים, המפיקים והבמאים של הסרט ומדברים על מה שמתוכנן להיות בו. בנובמבר אותה שנה שוחרר לראשונה הקדימון לסרט וכרזת הסרט הראשונה. בתחילת חודש מרץ 2018, נודע כי יציאת הסרט לאקרנים הוקדמה בשבוע ל-27 באפריל. ב-16 במרץ באותה שנה, יצא הטריילר השני והכרזה הרשמית לסרט. הסרט שוחרר בהפצה דיגיטלית ב-31 ביולי 2018, כשתאריך הפצתו בבלו-ריי ו-DVD נקבע ל-14 באוגוסט. עם צאתו לאקרנים זכה הסרט לביקורות משבחות מצד המבקרים והקהל כאחד שכיוונו את השבחים כלפי סצנות האקשן, האפקטים הוויזואליים, המשקל הרגשי והעמוק של הסיפור העלילתי, על היות הסרט שובר מוסכמות אחרות של סרטי גיבורי-על וכן על ההומור הקומי, פסקול הסרט וצוות השחקנים. אתר הביקורות "Rotten Tomatoes" העניק לסרט ציון של כ-84% "טרי לגמרי" בהתבסס על כ-337 ביקורות כשרק 58 ביקורות הן שליליות. קונצנזוס המבקרים של האתר כותב: "'הנוקמים: מלחמת האינסוף' מלהטט במערכה מסחררת של גיבורי ה-MCU במאבק כנגד האיום החמור ביותר שלהם והתוצאה היא שובר קופות מרתק ומהדהד רגשית שמבין את שאיפותיו העצומות". באתר Metacritic זכה הסרט לציון משוקלל של כ-68 מתוך 100 בהתבסס על 53 ביקורות, כשהאתר מציין כי הסרט זכה ל"ביקורות חיוביות מאוד". אילן קפרוב, מבקר קולנוע של אתר וואלה! תרבות ובידור, כתב בביקורתו: "'הנוקמים: מלחמת האינסוף' הוא הישג קולנועי מסעיר ומרשים" ולאחר מכן כתב: "הסרט הענק שאליו התנקז עשור של סרטי מארוול הבטיח הרבה, ולשם שינוי גם קיים. האחים ג'ו ואנתוני רוסו שולטים ביד רמה על עשרות דמויות וקווי עלילה, ומספקים אקשן נפלא ומרהיב. לצדם התסריט החכם והמפתיע שוזר טרגדיה והומור בחוויה שעושה כבוד למונח "שובר קופות"". סקוט קולורה, מבקר קולנוע מאתר IGN העניק לסרט ציון של כ-9/10 "מדהים", בציינו: "ביצוע טוב לגבי הבטחתו של ניק פיורי מלפני 10 שנים, 'מלחמת האינסוף' הוא כיפי, מרתק ומרגש.". מאז ההכרזה על תחילת מכירת הכרטיסים, "מלחמת האינסוף" שבר את שיאי מכירת הכרטיסים המוקדמת תוך 24 שעות אחרי תחילת המכירה. אתר Fandango דיווח על הכנסה של 39 מיליון דולר במכירות כרטיסים ליום ההקרנה הראשון, מתוכם כ-14 מיליון דולר במכירה מוקדמת. ביום הפותח של ההקרנות, גרף 107 מיליון דולר בארצות הברית ובקנדה. בסוף השבוע הראשון להקרנתו ברחבי העולם גרף הסרט 258 מיליון דולר בארצות הברית ובקנדה, וכ-630 מיליון דולר בכל העולם, ובכך הפך לסרט שובר קופות עם הפתיחה הטובה ביותר בתולדות הקולנוע גם בתוך ארצות הברית וגם בכל העולם (ועקף את הכנסות הפתיחה העולמיות של מהיר ועצבני 8, שהכניס 542 מיליון דולר, ומלחמת הכוכבים: הכוח מתעורר, שהכניס 528 מיליון דולר). הסרט עקף את רף מיליארד הדולר תוך 11 ימים, ועקף בכך את "הכוח מתעורר" שעשה זאת תוך 12 ימים בלבד. בסוף השבוע השני הכניס הסרט יותר מ-13 וחצי מיליון דולר מבתי קולנוע של 4DX. ב-12 ביוני 2018 הגיע הסרט להכנסה כוללת של כ-2 מיליארד דולר, ובכך היה לסרט החמישי אי פעם שהגיע לרף הכנסות זה (לאחר "אווטאר", "טיטניק" ,"מלחמת הכוכבים: הכוח מתעורר," "הנוקמים סוף המשחק" ו"אווטאר 2"). נכון ל-16 ביולי 2018, רשם הסרט הכנסה של יותר מ-2.041 מיליארד דולר, מתוכם כ-676 מיליון דולר בארצות הברית ובקנדה וכ-366 מיליון דולר בסין. שיאים ש"הנוקמים: מלחמת האינסוף" שבר: הפתיחה המקומית הגדולה ביותר אי פעם עם 258 מיליון דולר הפתיחה העולמית הטובה ביותר אי פעם עם 383 מיליון דולר סרט גיבורי-העל המכניס ביותר בכל הזמנים הסרט בעל ההכנסה המהירה ביותר של כ-1.5 מיליארד דולר הנוקמים: סוף המשחק, סרט ההמשך של הנוקמים: מלחמת האינסוף יצא לאקרנים בשנת 2019. בעבר נקרא "מלחמת האינסוף חלק 2" ("Avengers: Infinity War 2"), שם זה בוטל, אך רמז שסרט הנוקמים הרביעי ימשיך את אותו הסיפור. בריאיון ל-cinemablend.com הודיעו המפיקים כי שמו מהווה ספויילר לסרט השלישי של הנוקמים ולכן שמו של סרט הנוקמים הרביעי ייחשף אך רק מספר חודשים לאחר צאתו של הסרט השלישי לאקרנים. מדיה וקבצים בנושא הנוקמים: מלחמת האינסוף בוויקישיתוף אתר האינטרנט הרשמי של הנוקמים: מלחמת האינסוף (באנגלית) הנוקמים: מלחמת האינסוף, ברשת החברתית פייסבוק הנוקמים: מלחמת האינסוף, ברשת החברתית אקס (טוויטר) הנוקמים: מלחמת האינסוף, ברשת החברתית אינסטגרם "הנוקמים: מלחמת האינסוף", במסד הנתונים הקולנועיים IMDb (באנגלית) "הנוקמים: מלחמת האינסוף", באתר AllMovie (באנגלית) "הנוקמים: מלחמת האינסוף", באתר Rotten Tomatoes (באנגלית) "הנוקמים: מלחמת האינסוף", באתר Box Office Mojo (באנגלית) "הנוקמים: מלחמת האינסוף", באתר Metacritic (באנגלית) "הנוקמים: מלחמת האינסוף", באתר אידיבי "הנוקמים: מלחמת האינסוף", תסריט הסרט באתר Scripts.com (באנגלית) "הנוקמים: מלחמת האינסוף", באתר דיסני+ סרטים (באנגלית) "הנוקמים: מלחמת האינסוף", במסד הנתונים הקולנועיים KinoPoisk (ברוסית) אילן קפרוב‏, האבנים המתגלגלות: כל מה שצריך לדעת לפני "הנוקמים: מלחמת האינסוף", באתר וואלה, 25 באפריל 2018 אילן קפרוב‏, מי מת, מי חי ולאן ממשיכים מכאן: כל התשובות בעקבות "הנוקמים: מלחמת האינסוף", באתר וואלה, 30 באפריל 2018 ביקורות תומר קמרלינג, ‏"הנוקמים: מלחמת האינסוף": לא פחות ממושלם, באתר ‏מאקו‏, 26 באפריל 2018 אילן קפרוב‏, כמו כפפה ליד: "הנוקמים: מלחמת האינסוף" הוא הישג קולנועי מרשים ומסעיר, באתר וואלה, 26 באפריל 2018 נבו טרבלסי, "הנוקמים: מלחמת האינסוף" - מצחיק, מרהיב ולא קלישאתי, באתר פרוגי, 26 באפריל 2018 נתנאל שלומוביץ, "הנוקמים: מלחמת האינסוף": מארוול עולה שלב, וזה מרהיב וגם מחריד, באתר הארץ, 26 באפריל 2018 ארז דבורה, ביקורת סרט: "הנוקמים" - עוד לא ראיתם כלום, באתר ynet, 26 באפריל 2018 יואב לוסטיג, ‏סוף סוף: "מלחמת האינסוף" – סגירת מעגל מהממת חושים, בעיתון מקור ראשון, 8 במאי 2018 Avengers: Infinity War 15 EW Covers, Longest MCU Film, Joseph Berida, March 8th 2018 Anthony D'Alessandro, ‘Avengers: Infinity War’ Marches Toward $600M Profit; How The Russo Brothers Mapped Out The Marvel Hit, deadline.com, ‏8 במאי 2018 Christian Sylt, Disney Reveals Financial Muscle Of 'Avengers: Infinity War', Forbes, ‏27 באפריל 2017 Rebecca Rubin, ‘Avengers: Infinity War’ Officially Lands Biggest Box Office Opening of All Time, Variety, ‏30 באפריל 2018 אינה טוקר, היסטוריה בקופות: "הנוקמים: מלחמת האינסוף" חצה את רף מיליארד הדולר בעולם, באתר ynet, 5 במאי 2018 הפתיחה הטובה בכל הזמנים: "הנוקמים: מלחמת האינסוף" שובר שיאים בקופות, באתר ynet, 29 באפריל 2018 How Will ‘Captain Marvel’ Play Into That Wild ‘Avengers: Infinity War’ Ending? Mark Ruffalo Promises Epic Arc For Hulk Across Thor 3 and Infinity War Chris Hemsworth Reveals the 3 Marvel Movies Left on His Contract Avengers, Guardians of the Galaxy assemble at D23 to celebrate Marvel, tease Infinity War Russo Brothers Tease Thanos, Scarlet Witch, Vision, And More In Avengers: Infinity War Behind the scenes of Avengers: Infinity War as new heroes unite — and others will end, Anthony Breznican, March 8th 2018 Anthony Mackie Says Falcon Won’t Die Black Widow confirmed for Avengers 3 and 4 Russo Brothers Confirm Star-Lord And Thor In Avengers: Infinity War Gamora Confirmed for Avengers: Infinity War Dave Bautista on Twitter Avengers: Infinity War Art – Rocket Raccoon Teams With Thor The Guardians of the Galaxy Will Be in ‘Avengers: Infinity War,’ Vin Diesel Confirms Karen Gillan on Tupperware Party, Inverness and Avengers Avengers: Infinity War adds Mantis from Guardians of the Galaxy 2 Josh Brolin Joins Marvel’s ‘Avengers’ Sequels as Villain Thanos Doctor Strange Confirmed for Infinity War The Collector Confirmed For ‘Avengers: Infinity War’ Benedict Wong Confirmed For Avengers Infinity War ‘The Walking Dead’s Danai Gurira Starring In ‘Avengers: Infinity War’ 'Black Panther's' Shuri Seemingly Returns in 'Avengers: Infinity War' Black Panther’s Winston Duke Returning for Avengers: Infinity War Marvel Studios' Avengers: Infinity War Official Trailer, סרטון באתר יוטיוב (אורך: 2:24) Avengers: Infinity War (באנגלית), נבדק ב-2018-06-26 Avengers: Infinity War, נבדק ב-2018-06-26 אילן קפרוב‏, כמו כפפה ליד: "הנוקמים: מלחמת האינסוף" הוא הישג קולנועי מרשים ומסעיר, באתר וואלה, 26 באפריל 2018 Scott Collura, Avengers: Infinity War Review, IGN, ‏2018-05-18 (באנגלית) Eric Eisenberg‏, Why Avengers 4 Doesn't Have A Title Yet, According To Kevin Feige‏, באתר cinemablend.com‏